Hvad siger du, hvis din nabo vælger at stille en flygtningebolig op i sin have?

- De familier, der vælger at få en flygtningebolig i baghaven, skal betale for værdiforringelsen af de omkringliggende boliger.

- Man kan jo ikke tillade, at en enkelt fjollet og tossegod familie er skyld i drastisk fald i m2-prisen for de andre boligejere.

Beboerne i området skal give grønt lys

Sådan skriver Mads B på Ekstra Bladets Facebook-side i en af de 1300 kommentarer, der foreløbig er skrevet om de 'venligboliger' til flygtninge, bl.a. Gribskov Kommune opfordrer borgere til at få stillet op i deres haver.

Se også: Flygtningeboliger skal sættes op i danske baghaver: Vi har fået uhyggelige kommentarer

Og Mads er langtfra den eneste, der mener at en flygtningefamilie i naboens baghave betyder noget:

- Jeg ville da blive knotten, hvis mine naboer valgte at huse en familie i deres baghave...

- Jeg havde måske købt mit hus langt væk fra et asylcenter, for at undgå de udfordringer der følger med sådan et sted.

- Så jeg ville da mene at hvis man overvejede at huse flygtninge, så burde man som det første ha' grønt lys fra beboerne i området, samt husejerforeningen m.m.

Vi skal ikke huse folk vi ikke har plads til

- Men bortset fra det... Så er det fuldstændig idiotisk at vi skal huse folk vi ikke har plads til...

- De skal hjem til deres respektive lande, og hjælpes i nær områderne og være med til at få deres hjemlande på ret køl, skriver Jesper L og på nationen! er der heller ikke den store velvilje overfor projektet. Af de 11.719, der foreløbig har deltaget i debatten her, er mere end 80 procent imod ideen om venligboliger.

Hvad mener du? Ville du blive knotten, hvis din nabo fik en flygtningefamilie i baghaven?

Formand for Plan- og Miljøudvalget i Gribskov Kommune, Morten Jørgensen, forklarer til Ekstra Bladet, at boligerne skal bruges til de flygtninge, kommunen skal modtage, og at det ikke handler om, at man vil tiltrække flere flygtninge til kommunen:

- Det handler om, at vi gerne vil placere de 160 kvoteflygtninge, vi får, klogere, så vi ikke belaster det almindelige boligmarked.

- Hvis der samtidig er familier, som har lyst til at være mentorfamilier, kan det være med til at fremme integrationen, siger Morten Jørgensen, og i en af de få positive kommentarer, der er skrevet på Facebook støtter Simone D venligbolig-ideen således:

- Jeg synes det er en rigtigt fin idé!

Ikke noget galt i at hjælpe mennesker i nød

- Der er jo ingen der siger man SKAL huse nogen i haven, men hvis man selv har lyst, kan jeg da slet ikke se noget galt i at hjælpe andre mennesker i nød!

- Det vil da også give gode muligheder for at integrer sig og lærer hurtigere dansk.

- Vi er nok fra forskellige lande, men i sidste ende er vi alle sammen mennesker, og vi skal stå sammen!

- Hvis vi (i Danmark) kommer i voldsom krig og ikke har anden mulighed end at forlade vores land, så håber vi også at kunne få hjælp fra et andet land, tænk hvis vi ikke var velkomne, og folk ikke ville have os boede og nærmest tænkte på os som nogen skadedyr man ikke ville have i nabolaget! Tænk at blive behandlet sådan!

- Det er ikke menneskeligt!!